Mit sim erste Roman Der Name der Rose, wo 1980 (dütsch: 1982) erschiine isch, isch dr Eco uf dr ganze Wält und eender as en Überraschig as Romansier bekannt worde. Au si Roman Das Foucaultsche Pendel, wo 1988 uusechoo isch, und sini spöötere Wärk si in alli Wältsprooche übersetzt worde. Dr Name Umberto Eco isch dorum eme bräitere Publikum vor allem dur die literarische Wärk bekannt, wo vo vile as die postmodärne Romään überhaupt aagluegt wärde. Är sälber isch im Begriff vo dr Postmodärne eender skeptisch gegenüber gstande und het s vorzooge, vo Intertextualität z schwätze, d. h. vo dr innere Verflächdig und Verwobehäit vo alle literarische Teggst mitenander.